**Bártfa története**

Az ősidők óta lakott helyen a várost lengyel [ciszterci](https://hu.wikipedia.org/wiki/Ciszterciek) szerzetesek alapították a [12. században](https://hu.wikipedia.org/wiki/12._sz%C3%A1zad). A [tatárjárás](https://hu.wikipedia.org/wiki/Tat%C3%A1rj%C3%A1r%C3%A1s) pusztításai után németek telepedtek meg itt. Bártfát [I. Lajos](https://hu.wikipedia.org/wiki/I._Lajos_magyar_kir%C3%A1ly) király emelte [szabad királyi város](https://hu.wikipedia.org/wiki/Szabad_kir%C3%A1lyi_v%C3%A1ros) rangjára. A [Lengyelországba](https://hu.wikipedia.org/wiki/Lengyelorsz%C3%A1g) vezető út élénk kereskedelmet tett lehetővé, különösen szoros kapcsolatokat ápolt [Biecz](https://hu.wikipedia.org/wiki/Biecz) városával. Bártfa volt az egyik [tárnoki város](https://hu.wikipedia.org/wiki/T%C3%A1rnoki_v%C3%A1ros).

[1435](https://hu.wikipedia.org/wiki/1435)-ben [Hunyadi János](https://hu.wikipedia.org/wiki/Hunyadi_J%C3%A1nos) a város közelében verte meg [Talafusz](https://hu.wikipedia.org/w/index.php?title=Talafusz&action=edit&redlink=1) [huszita](https://hu.wikipedia.org/wiki/Huszita) kapitány seregeit.

A városban, ahol [1439](https://hu.wikipedia.org/wiki/1439)-től tartottak misztériumjátékokat, [nyomda](https://hu.wikipedia.org/wiki/Nyomda) is működött. [1440](https://hu.wikipedia.org/wiki/1440)-ben a husziták foglalták el. A [16. század](https://hu.wikipedia.org/wiki/16._sz%C3%A1zad) elején a polgárok áttértek az [evangélikus](https://hu.wikipedia.org/wiki/Evang%C3%A9likus) hitre. A külföldet járt Leonard Stöckel, a városbíró fia, [1539](https://hu.wikipedia.org/wiki/1539)-ben a városi iskolát wittenbergi mestere [Philipp Melanchthon](https://hu.wikipedia.org/wiki/Philipp_Melanchthon) német humanista, [Luther Márton](https://hu.wikipedia.org/wiki/Luther_M%C3%A1rton) legközelebbi munkatársa, elvei szerint humanista gimnáziummá fejlesztette. [1590](https://hu.wikipedia.org/wiki/1590)-ben a felföldi lutheránusok itt tartották egyik [zsinatukat](https://hu.wikipedia.org/wiki/Zsinat). Bártfa a vászonszövéséről messze földön ismert volt. A [17. században](https://hu.wikipedia.org/wiki/17._sz%C3%A1zad) háromszor, majd [1710](https://hu.wikipedia.org/wiki/1710)-ben [pestis](https://hu.wikipedia.org/wiki/Pestis) pusztított. [1686](https://hu.wikipedia.org/wiki/1686)-ban és [1774](https://hu.wikipedia.org/wiki/1774)-ben leégett. Az [1670](https://hu.wikipedia.org/wiki/1670)-es és [1680-as években](https://hu.wikipedia.org/wiki/1680-as_%C3%A9vek) többször pusztították császári és [kuruc](https://hu.wikipedia.org/wiki/Kuruc) csapatok. A város a csapásokat nem tudta kiheverni, fokozatosan jelentőségét vesztette, amihez hozzájárultak Lengyelország felosztásai is. [1878](https://hu.wikipedia.org/wiki/1878)-ban újra tűzvész pusztította. [1902](https://hu.wikipedia.org/wiki/1902)-ben [Hölzel Mór](https://hu.wikipedia.org/wiki/H%C3%B6lzel_M%C3%B3r) bártfai szobrásziskoláját szintén tűzvész pusztította el.

Az [első világháború](https://hu.wikipedia.org/wiki/Els%C5%91_vil%C3%A1gh%C3%A1bor%C3%BA) alatt az oroszok 1914 novemberének végén elfoglalták, majd [Szurmay Sándor](https://hu.wikipedia.org/wiki/Szurmay_S%C3%A1ndor) hadseregcsoportja szabadította föl, a Limanowánál küzdő csapatok érdekében folytatott hadművelet során. 1919 nyarán a magyar [Tanácsköztársaság](https://hu.wikipedia.org/wiki/Tan%C3%A1csk%C3%B6zt%C3%A1rsas%C3%A1g) hadserege visszafoglalta Csehszlovákiától. Az [első bécsi döntés](https://hu.wikipedia.org/wiki/B%C3%A9csi_d%C3%B6nt%C3%A9sek) nem érintette.

A [második világháború](https://hu.wikipedia.org/wiki/M%C3%A1sodik_vil%C3%A1gh%C3%A1bor%C3%BA) végén Bártfát is érték veszteségek. A második világháború után – a történelmi városmagon kívül – több lakótelep létesült.

https://hu.wikipedia.org/wiki/Bartfa